runetrust/blame-folketinget-dk huggingface dataset:
Per Clausen (EL), 2010-12-09:
Når det jo rent undtagelsesvis er sådan, at det, man kunne kalde en frivillig aftale med en producent, er næsten lige så godt som lovgivning, er det jo, fordi en af de ting, vi tit kritiserer gmo-produkter for ud over de sundhedsmæssige og miljømæssige risici, der er, er, at det jo er en måde, hvorpå store virksomheder kan få patent på såsæd og dermed udnytte det til at score økonomiske gevinster på den lange bane, hvis vi først bliver afhængige af dem.
Charlotte Dyremose (KF), 2003-11-12:
Derfor har det været afgørende for De Konservative, at mennesker, der f.eks. er med til at redde andre eller hjælpe til med at opklare en forbrydelse eller handler som i det konkrete tilfælde, som flere gange har været nævnt her, bliver påskønnet og ikke straffet med en ekstrabeskatning. Det var også på den baggrund, at vi fra konservativ side rettede henvendelse til skatteministeren i maj måned, fordi det naturligvis ikke hører nogen steder hjemme, at man straffer mennesker for at være ærlige eller for at vise mod.
Torsten Schack Pedersen (V), 2013-12-11:
Altså, skatteministeren må da indrømme, at det er påfaldende, at efter den diskussion, der har varet i flere uger, og aftenen før der er en stribe spørgsmål i Folketingssalen til skatteministeren om det her forhold, så bliver det til, at ministeren nu mener, det er på tide, at regeringen tager en drøftelse.
Mogens Lykketoft (S), 2010-03-04:
Hvis man, om jeg så må sige, vil have en mere sammenhængende, klarere håndtering af forholdet til Kina med de grundsynspunkter, jeg har udtrykt, så mener jeg, at det vil være et nødvendigt fremskridt, at man prøver at udvikle ikke en europæisk udenrigspolitik på alle områder, men en europæisk udenrigspolitik i forholdet til Kina, hvor vi ikke prøver at løbe om hjørner med hinanden, når vi skal udtrykke vores mening om den kinesiske politik.
Rune Lund (EL), 2017-10-05:
Og jeg må sige, at fra Enhedslistens side synes vi, det er dybt mærkværdigt, at repræsentanter fra Færøerne og Grønland ikke er til stede i lokalet, når vi har de forhandlinger, fordi det jo f.eks. i forhold til Grønland er et område, hvor Danmark bestemmer.
Høgni Hoydal (T), 2006-04-19:
Hvis hr. Søren Krarup bosatte sig på Færøerne, hvad han skal være velkommen til, og boede der i 9 år og ikke havde lært sig ordentligt færøsk, så ville jeg da sige, at han for min skyld gerne måtte få færøsk statsborgerskab, når vi forhåbentlig snart får den færøske stat.
Finn Sørensen (EL), 2015-11-03:
Kan ordføreren bekræfte, at LO klart advarer imod direktivet og er imod det her lovforslag ud fra en frygt for, at det fremmer social dumping og netop modvirker det hensyn, som alle siger de gerne vil tage, nemlig at udenlandske arbejdere her i landet skal arbejde på lige vilkår med danske arbejdere?
Svend Erik Hovmand (V), 2003-03-25:
Jeg synes, at ludomani er en alvorlig sag, og jeg beder også om, at Tipstjenesten i sine aktiviteter er tilpas tilbageholdende, når det drejer sig om etablering af nye spillesteder, sådan at man ikke fremmer det, som vi i virkeligheden ønsker at bekæmpe.
Svend Erik Hovmand (V), 2004-02-04:
Resultatet heraf fremgår af den redegørelse om multinationale selskaber og transfer pricing, som jeg afgav i Folketinget i oktober måned i henhold til forslag til vedtagelse nr. V 6 knyttet til en forespørgselsdebat om multinationale selskabers skattebetaling.
Villum Christensen (LA), 2013-02-21:
Graver man så lidt ned i årsplanerne og ser på, hvad de videnskabelige personer, det videnskabelige personale bruger tid på, kan man jo se, at der står studieadministration, kvalitetsarbejde, internationalt arbejde osv., og de her opgaver gnaver sig ubønhørligt ind på kerneydelsen, som er forskning og uddannelse.
Inger Støjberg (V), 2010-11-30:
Det skal stå helt klart, at regeringen selvfølgelig også har vurderet den situation sammen med aftalepartierne, herunder Dansk Folkeparti, og det er altså vores vurdering, at flygtningekonventionens krav om ligebehandling må indebære, at en flygtning som minimum skal sidestilles med en dansk statsborger, der har været bosat i udlandet i lige så stor en del af optjeningsperioden som flygtningen, og at det så dermed næppe indebærer, at flygtninge skal ligestilles med en dansker, der har opholdt sig her i landet i hele sit liv.
Helle Sjelle (KF), 2006-02-28:
Vi kan se, der er problemer med dem, og derfor forventer jeg faktisk også, at det er noget, som vi med ministeren i spidsen må holde mere øje med fremover, og det kunne måske eventuelt også være med til, at man undgår at bruge en tvungen opfølgning så meget – det skal jeg da ikke kunne udelukke – hvis de fungerer i langt, langt bedre grad, end de gør på nuværende tidspunkt.
Ulla Tørnæs (V), 2019-10-09:
Nu er det jo ikke rart at blive anklaget for løftebrud, men er ministeren enig med formanden for Dansk Magisterforening og også SF's ordfører, hr. Jacob Mark, i, at det her er et klokkeklart løftebrud fra regeringens side, al den stund at den nuværende udlændinge- og integrationsminister jo netop har understreget, at Socialdemokratiet gik til valg på at fastholde taxameterløftet?
Per Clausen (EL), 2007-01-19:
Jeg må indrømme, at jeg ikke kan begribe, at en sådan formulering kan komme igennem i det første lovudkast, kan komme igennem forhandlinger mellem forligspartierne efter høringer, hvor adskillige høringssvar påpeger det helt uacceptable i det her, og så stadig væk overleve.
Peter Skaarup (DF), 2001-03-22:
Hvis ikke man på et så simpelt område som det her kan sige som Dansk Folkeparti, at 38 af Europarådets lande kan siges at skulle være sikre lande, hvordan søren vil De Konservative så på noget tidspunkt kunne forvente, at vi i fremtiden kan undgå flygtninge fra lande som Somalia, Irak, lande, som vi også gerne vil undgå at vi får flygtninge fra.
Anders Samuelsen (LA), 2008-11-13:
Nu kan det jo godt være, at der ikke er flertal for det her forslag, men derfor kunne det jo godt være, at regeringen faktisk ville stå ved sit løfte og leve op til et af de slogans, som Venstre har haft, nemlig at Venstre ved man hvor man har - og dermed ved man forhåbentlig også, hvor man har regeringen.
Per Clausen (EL), 2006-11-17:
Det første spørgsmål er om medielicensen: Hvordan tror fru Ellen Trane Nørby, at det vil påvirke anvendelsen af ny elektronik blandt de mennesker i Danmark, som har en dårlig økonomi og måske derfor har fravalgt tv, når de nu skal til at betale licens for at have en computer af bare nogenlunde høj teknisk standard?
Bjarne Laustsen (S), 2004-02-27:
Problemet er jo bare, at vi skal forholde os til det her, og hvordan udgangspunktet var, hvordan arbejdsmiljøet var tilrettelagt under den tidligere SR-regering, hvad der er sket af nedskæringer, som andre ordførere også har været inde på her, og det kan vi jo så forholde os til.
Carsten Hansen (S), 2015-03-19:
I forhold til det her lovforslag er der ingen nye rettigheder eller pligter for kommunerne, men det er klart, at laver man kollektive almene bofællesskaber med henblik på at huse flygtninge/indvandrere eller andre grupper, så kan man lave aftaler om op til 100 pct., og det er det, der står som en mulighed i lovforslaget, men der er ingen nye rettigheder eller pligter.
Ole Vagn Christensen (S), 2002-10-22:
Jeg føler faktisk, at ministeren må have en flov smag i munden, når han skal ud og diskutere med sine nordiske kolleger om, hvad det er, vi sådan set kan medvirke til fra dansk side, også når vi kigger på regionalpolitikken i Danmark, for der er jo et gammelt ordsprog, der hedder: »Sig mig, hvad du gør, og jeg skal sige dig, hvem du er.«
Line Barfod (EL), 2002-04-10:
Og jeg forstod ikke helt på ministerens svar, om det lå inden for eller ej, men i fremsættelsesskrivelsen til lovforslaget står der i det tredjesidste afsnit: »Med forslaget til den ny formulering er ankeinstanserne afskåret fra at tilsidesætte kommunale eller amtskommunale afgørelser, alene fordi ankeinstansen vurderer, at kommunens eller amtskommunens afgørelse er urimelig eller uhensigtsmæssig.«
Poul Nyrup Rasmussen (S), 2004-06-24:
Jeg tror, at jeg kan sige på vegne af de 14, igen under forudsætning af Folketingets velvillige godkendelse, at vi alle ser frem til et godt og udbygget samarbejde i fremtiden mellem dette Ting og Europa-Parlamentet til gavn for Danmark og til gavn for Europa.
Søren Kolstrup (EL), 1999-03-05:
Da vor ordfører ikke kan være til stede i dag, skal jeg tilkendegive følgende: Enhedslisten kan ikke støtte forslaget om at pålægge kommunerne at etablere deltidspasning i de pædagogiske dagtilbud. Vi er enige med forslagsstillerne i, at det ikke er ønskværdigt, at børn lever størstedelen af deres liv i pædagogiske dagtilbud.
Rasmus Helveg Petersen (RV), 2022-03-03:
ville, når vi når frem til 2030, kunne skære en tredjedel af vores udenrigsflyvnings udledning, altså 1 mio. t af de 3 mio. t, efter de beregninger, vi har foretaget os, hvilket jeg mener både vil tillade folk at flyve, men samtidig vil man ved den her ekstraomkostning få en mindre skadelig flyvetur, og man vil tage et alvorligt livtag med den udfordring, vi har: Vi vil gerne flyve i fremtiden, men vi har ikke de rigtige teknologier, så vi vil investere massivt i dem.
Ellen Trane Nørby (V), 2012-03-14:
Hvis man skal generere et større provenu, så er der jo nogen, der skal betale, og dermed bliver det jo dyrere for den unge, for lejeren eller for alle de almindelige danskere, som tegner en indboforsikring, en ansvarsforsikring, en rejseforsikring, en skadesforsikring eller andre typer af forsikringer, for ellers kan der jo ikke komme flere penge i kasserne.
Preben Bang Henriksen (V), 2023-11-21:
Og for at tage forskud på det sidste spørgsmål også, altså hvorfor det lige er justitsministeren, vil jeg sige, at det ikke er noget, jeg har filosoferet nærmere over, må jeg sige, men justitsministeren plejer jo i det mindste ikke at have et flertal imod sig i Folketinget, så jeg betror i hvert fald gerne den til enhver tid siddende justitsminister den her opgave.
Jonas Dahl (SF), 2010-05-07:
Jeg er med på, at dette forslag ikke kan samle bred opbakning i Folketinget i dag, men jeg håber dog trods alt, at vi – også med de ord, der kom fra ministeren – kan få en yderligere udredning fra ministeriet og måske en høring i efteråret, således at vi rent faktisk kan få en debat om denne problemstilling, som jeg hørte ministeren anerkendte er der.
Ole Sohn (SF), 2005-10-05:
Men det er dog lidt paradoksalt, at vi i Danmark, også under socialdemokratiske regeringer – ja, jeg vil næsten sige i særdeleshed under socialdemokratiske regeringer, hvor man ifølge statsministeren har brandskattet og taget til højre og venstre – faktisk er kommet i den situation, at vi har verdens højeste erhvervsfrekvens, fordi det kan betale sig at arbejde. Folk går ikke på arbejde, fordi de bliver tvunget ned på dårligere ydelser, de kommer ind på arbejdsmarkedet, fordi de har lyst til det, og fordi samfundet har brug for dem.
Lars Løkke Rasmussen (M), 2023-03-15:
Det skal så afbalanceres, i forhold til at vi skal stå vagt om alle de principper, jeg er helt sikker på vi deler, om, at et styre ikke skal undertrykke dets egen befolkning og den slags ting, og det er derfor, at det her jo bliver omsat til en helt konkret stillingtagen.
Kristian Jensen (V), 2003-09-09:
Jeg havde sådan set forventet noget mere af hr. Thomas Adelskov, end at man bare hiver sådan lige en enkelt kommune frem og siger: Her er der nedskæringer, og så er der nok nedskæringer overalt. Sådan lige at hive Roskilde Kommune op og sige, at hvis det går skidt i Roskilde, må det jo gå skidt alle steder!
Kim Behnke (FP), 1999-05-27:
Vi har en forpligtelse til at hjælpe de mennesker, som er i social nød, og det er ofte dem, der står nederst på stigen, som ikke oplever det danske samfund som et velfærdssamfund, hvorimod de, der er højt på stigen og nyder godt af de mange velfærdstilbud, der udbydes fra politisk side, ja, det er selvfølgelig dem, der deltager i den offentlige debat, det er dem, der er aktive over for partierne, og det er dem, der får deres vilje, men i den sidste ende er det dem, der sagtens kunne have klaret sig selv.
Line Barfod (EL), 2002-10-03:
Så skal jeg bare lige spørge: Når nu Dansk Folkeparti går så stærkt ind for skattestoppet, er det så, fordi man også ønsker, at skattestoppet skal gælde de multinationale selskaber, så de ikke skal begynde at betale en skat til fællesskabet, der kunne være med til at finansiere sygehusene?
Rune Lund (EL), 2007-02-27:
Jeg ved, at hr. Walter Christophersen har været ude at sige, at der er store problemer, og at den grønne kile bliver skåret igennem og alle den slags ting, men når vi står her i Folketinget i dag, må vi bare konstatere, at Dansk Folkeparti ikke er interesseret i at undersøge yderligere linjeføringer, som kan danne baggrund for, at vi på et senere tidspunkt kunne vælge via en anlægslov at beslutte, hvordan det endelige projekt skal se ud, når den på et tidspunkt vil blive fremsat i Folketinget.
Jørn Jespersen (SF), 2001-01-09:
: Er det ikke en fælles opfattelse mellem os, at de erfaringer, vi har med den model, der nu er lagt op til, f.eks. Københavns Levnedsmiddelkontrols offentliggørelse af kontrolresultater inden for restaurationsbranchen, er en model, der har været utrolig stor interesse for, det er virkelig noget, der er blevet lagt mærke til, det er noget, man har talt om, det er noget, som har påvirket, hvor kunderne er gået hen, fordi man har fået helt præcise informationer om hver enkelt restaurant, hvilke ting var i orden, hvilke ting var ikke i orden, og så kunne man lave en samlet vurdering af den enkelte restaurant og tilrettelægge sin tur i byen ud fra det?
Lene Espersen (KF), 2009-11-05:
Hvis fru Anita Knakkergaard ønsker, at der er ting, der skal uddybes under udvalgsbehandlingen om kommunernes rolle, regionernes rolle og statens rolle, så tror jeg, det er noget, vi bedst gør via skriftlige spørgsmål, så der bliver klarhed over, hvad man hver især stadig væk kan levere af ydelser.
Morten Homann (SF), 2003-02-20:
Det synes jeg vi skal kigge nærmere på, men som udgangspunkt er det et forslag, som trækker i en rigtig retning og får pensionskasserne mere på banen, og som heller ikke er bange for at stille nogle krav til gengæld for de skattefordele, som pensionsopsparerne får.
Hans Kristian Skibby (DF), 2021-04-16:
Der foreslås det så, at en minister på forsikringsområdet får en bemyndigelse til at fastsætte nærmere regler, som forsikringsselskaberne så skal overholde i forbindelse med alle de observationer og den sagsefterforskning, som de nu gennemfører i forbindelse med kunder, som påberåber sig en ret til erstatning.
Joachim B. Olsen (LA), 2019-04-10:
Et af kritikpunkterne går på, at det blev aftalt, at der skulle laves en analyse, som skulle vurdere, hvorvidt indholdet i lovforslaget kunne føre til yderligere konkurrenceforvridning, og den analyse er så ikke færdig, fordi vi fremrykkede aftalen på finansloven.
Karsten Nonbo (V), 2010-01-26:
Der er egentlig ikke nogen, vi kan sigte for overtrædelse af den her lov, og det vil sige, at politiet kan stoppe alle 10-11-årige, nu er de fleste børn jo dannede børn, men når politiet har stoppet dem, kan børnene jo bare sige: Ja, det kan da godt være, men jeg cykler videre.
Nikolaj Villumsen (EL), 2013-04-30:
Det, jeg godt kunne tænke mig at høre, er, om Liberal Alliance kan bekræfte, at Danmark og andre nordiske velfærdssamfund med en højere skatteprocent end andre land – en skatteprocent, som Liberal Alliance ikke kan lide – har klaret sig langt, langt bedre igennem krisen end Grækenland, end Irland, end Spanien, end England, end Island – lande med lav skat, som Liberal Alliance advokerer for.
Lene Garsdal (SF), 2001-10-25:
Og hvornår har Dansk Folkeparti haft indvendinger af samme karakter, når en dansk kirkegård skulle etableres eller udvides? Det er umuligt for mig at se andet, end at dette forslag er et nyt forsøg på at bekæmpe muslimernes mulighed for et værdigt liv og en værdig død her i Danmark.
Kristian Thulesen Dahl (DF), 2000-05-26:
Jeg synes, der har været et hav af passende lejligheder, hvis det endelig var det, man forsøgte at finde, så jeg kunne godt tænke mig at høre: Hvad er det for en ny passende lejlighed, hr. Arne Melchior tror vil komme i løbet af en måned eller to, men som ikke er her i dag?
Lene Espersen (KF), 2003-03-14:
Jeg tror bestemt, at en sådan begrundelsespligt også kan medvirke til at blive et konkurrencemoment, for der er måske forsikringsselskaber, der frejdigt går ud og siger, at de ikke vil forsikre folk, der bor inden for et bestemt postnummer, eller at de ikke vil forsikre folk, der ikke har et arbejde, eller hvad ved jeg.
Zenia Stampe (RV), 2023-05-24:
Selv om vi er en masse forældre, der sikkert vil fortælle vores børn, at det skal du måske vente lidt med, og at det er okay, at du gør det, når du bliver voksen og kan tage ansvar for dine egne handlinger, selv om vi er måske er mange, der gerne vil påtage os det ansvar på et tidspunkt eller forsøge at gøre det, så er der mange, der køber hash og bruger hash, også unge mennesker, og vi ved, at det er noget, som er meget udbredt.
René Christensen (DF), 2011-12-19:
Men så må jeg ikke bare som repræsentant for Dansk Folkeparti, men så sandelig også som formand for Fødevareudvalget sige, at det er jeg meget stødt over, når jeg ved hjælp af en telefonopringning i løbet af 4 timer kan stå med en liste over, netop hvor mange af de her landmænd, der har haft vikarer.
Pia Gjellerup (S), 2006-11-16:
Det har oven i købet været tal, som har været brugt meget nøje i et efterfølgende lovforslag, hvor det efter en regnemodel er blevet fastslået, at såfremt man skulle modtage mere end 0,2 pct. af sit skattegrundlag, skulle man nedsætte skatten med det overstigende.
Christian Juhl (EL), 2019-10-22:
Jeg vil gerne sige, at jeg er overrasket over, at der, efter at vi nu i næsten 7 timer har diskuteret finansloven, godt nok er langt mellem de ordførere, der diskuterer udviklingsbistand og klimabistand, selv om vi ved, at det er det, der kan komme til at påvirke økonomien temmelig meget.
Mette Frederiksen (S), 2022-05-23:
Jeg kan grundlæggende godt lide, at vi kan forsyne os selv, altså har en landbrugsproduktion, har vores gartnerier og har vores mejerier – alt det, der sikrer, at vi kan brødføde os selv, både fordi jeg godt kan lide den identitet som land, men jo også fordi jeg ved, at hvis ikke vi kan det selv, importerer vi det bare et andet sted fra, og der vil CO 2 -aftrykket blive endnu større.
Jakob Ellemann-Jensen (V), 2015-05-21:
Jeg kan ikke lade være med at tænke, at det må være svært at være Dansk Folkeparti i den her sag, når man nærmest pr. automatik er imod alt, hvad der kommer fra EU, fordi Europol er så indlysende god og nødvendig en idé, at jeg kan forstå, at selv Dansk Folkeparti er tilhænger af, at Danmark fortsat skal være medlem af Europol, bare ikke lige på den nemme måde.
Keld Albrechtsen (EL), 2001-10-23:
Det er egentlig mærkeligt, at jeg sådan gang på gang skal op for at gentage, hvad Enhedslisten har fremlagt af forslag, nemlig at man indsætter en politistyrke, naturligvis med militære midler, men at dette ikke bør medføre, at man kaster bomber overalt, hvor de også rammer civile bebyggelser.
Simon Kollerup (S), 2019-12-13:
Når alt det så er sagt, vil jeg stadig væk sige, som jeg også sagde i min tale, at landdistrikterne er så mangefacetterede og deres udfordringer og, hvad skal man sige, goder, altså deres styrker, er så forskellige, at jeg ikke tror på, at der er en one size fits all-model.
Preben Bang Henriksen (V), 2025-04-29:
Nu har vi skabt en retlig ramme, og den betyder, at vi får en bestemmelse i retsplejelovens § 754, litra f, som siger, at politiet kan benytte det her middel i efterforskningen, hvis der er bestemte grunde til at antage, at dna-sporet, som man havde, stammer fra gerningspersonen, hvis efterforskningen angår særlig alvorlige ting, og endelig, hvis efterforskningsskridtet må anses at være afgørende.
Peter Skaarup (DF), 2004-12-07:
Men jeg er tilfreds med, at udenrigsministeren har sagt, at konservativ politik og regeringens politik her i Folketinget er i overensstemmelse med bl.a. det forslag til vedtagelse, der blev vedtaget i Folketinget 24. januar 2002, hvori man klart sagde, at der er problemer på begge sider i konflikten, og at det handler om at finde nogle løsninger på de problemer, der er.
Karl H. Bornhøft (SF), 2009-04-14:
Med egnsteatrene er det jo rent faktisk lykkedes at få teater og kultur ud til de hjørner af landet, hvor det i mange år har været sværest, og det har været med til at styrke det, vi jo i andre sammenhænge synes er så vanvittig godt, nemlig sammenhængskraften i mange ydersamfund.
Marlene Harpsøe (DF), 2009-03-24:
Når det så er sagt, vil jeg også slå fast, at vi i Dansk Folkeparti mener, at udvalg i Folketinget skal nedsættes efter et folketingsvalg samt efter aftale mellem partigruppernes formænd og ikke efter en politisk debat om et beslutningsforslag her i Folketingssalen.
Anders Fogh Rasmussen (V), 2008-04-30:
Hr. Simon Emil Ammitzbøll kan være helt rolig og forholde sig helt roligt, hvis blot han lytter til svaret, som er regeringens klare linje, nemlig at vi som udgangspunkt deltager i åbningsceremonien, og at den endelige beslutning så vil blive truffet på baggrund af en samlet vurdering efter EU's udenrigsministermøde den 16. juni i år.
Troels Ravn (S), 2014-04-04:
Endnu en gang vil jeg slå fast, at vi skal respektere kommunernes selvstyre også på det her område i forhold til lokalplanerne, og at det er god skik at gå til det her med udgangspunkt i tillid og ikke begynde at hænge enkelte kommuner ud på det her område, og det har jeg slet ikke heller en faglig eller saglig baggrund for at indgå i.
Nicolai Wammen (S), 2017-03-23:
Socialdemokratiet er i hvert fald dybt uenig i Trumpadministrationens beslutning om at gøre det sværere at hævde kvinders rettigheder, herunder kvindens ret til egen krop, og i det hele taget er følgen af det, at man nu går ind og underminerer mulighederne for, at man også kan få abort, et kæmpe tilbageskridt.
Erik Jacobsen (V), 1999-06-16:
Under det kommende udvalgsarbejde har vi fra Venstre nogle spørgsmål, som vi ønsker nærmere afklaret, herunder hvorledes forsyningen til styrken skal foregå, om der er tilstrækkeligt med feltlazaretter til rådighed, hvem der skal betjene disse lazaretter samt spørgsmålet om rekruttering til afløsning af styrken, om der er tilstrækkelig med kapacitet til at afløse, idet vi må forvente, at denne aktion bliver af længere varighed.
Flemming Møller Mortensen (S), 2010-01-13:
Men det er også et sundhedsvæsen, hvor vi alle er vidende om – det har vi også hyppigt debatteret her i Folketingssalen – flaskehalsen, mangelen på sundhedsfaglige hænder derude, og det faktum, at det sundhedsfaglige personale er ekstremt pressede i deres hverdag, fordi man gerne vil opretholde en kapacitet og en produktivitet, som er stor, fordi patienterne står i kø for at komme ind.
Marianne Jelved (RV), 2007-01-25:
Derfor går vi til valg på, at vi ikke har et skattestop, og derfor vil De Radikales stemmer, hvis de bliver afgørende, søge indflydelse, så vi får en politik, som vi kan lægge ryg til eller stå inde for, og som skaber løsninger for vores velfærdssamfund.
Nikolaj Villumsen (EL), 2011-12-08:
Så vil jeg bare høre SF, om SF mener, at det er proportionalt med de store problemer, vi har med arbejdsløshed, at man nu er parat til at bruge – så vidt jeg kan regne ud – over 3.500 mia. euro på at afbetale gæld til banker og spekulanter, der har lånt eurolande penge.
Morten Messerschmidt (DF), 2006-10-25:
Jeg kunne godt tænke mig at spørge: Hvis nu ministeren mener, at klimaforandringerne efter 1750 beror på den industrielle aktivitet – det må vi lægge til grund – hvad tror ministeren så har været årsagen til klimaforandringerne før 1750, for der var der ingen industriel aktivitet?
Mette Frederiksen (S), 2019-12-17:
Det skal være på den rigtige måde, men jeg ser gerne et rigsfællesskab, som er endnu tættere forbundet, stærkere forankret og har et endnu tættere samarbejde, og når jeg ved andre lejligheder også har talt om udenrigspolitikken, er det jo i virkeligheden udtryk for samme tankegang.